标题：张嵲
宋朝著名诗人张嵲
高宗绍兴五年（一一三五）召试，除秘书省正字。七年，迁校书郎、著作郎（《南宋馆阁录》卷七）。八年，出为福建路转运判官（同上书）。十年，兼实录院检讨、守起居舍人、兼侍讲、试中书舍人（《建炎以来系年要录》卷一三五、一三七）。升实录院同修撰，十一年，罢。起知衢州。十八年，提举江州太平兴国宫，献《绍兴中兴复古诗》以希进用，寻卒（同上书卷一三九、一五八），年五十三。有《紫微集》（《宋史·艺文志》，《直斋书录解题》卷一八作《张巨山集》）三十卷，久佚。清四库馆臣据《永乐大典》辑为三十六卷。《宋史》卷四四五有传。张嵲诗，以影印文渊阁《四库全书·紫微集》为底本，参校《湖北先正遗书》影印清文津阁《四库全书》本（简称文津本）以及残本《永乐大典》引诗。新辑集外诗句，编附卷末。
《宋史》列传第二百四 文苑七
张嵲，字巨山，襄阳人。宣和三年，上舍选中第。调唐州方城尉，改房州司刑曹。刘子羽荐于川、陕宣抚使张浚，辟利州路安抚司干办公事，以母病去官。
绍兴五年，召对，嵲上疏曰：「金人去冬深涉吾地，王师屡捷，一朝宵遁，金有自败之道，非我幸胜之也。今士气稍振，乘其锐而用之；固无不可。然兵疲民劳，若便图进取，似未可遽。臣窃谓为今日计，当筑坞堡以守淮南之地，兴屯田以为久戍之资，备舟楫以阻长江之险，以我之常，待彼之变。又荆、襄、寿春皆古重镇，敌之侵轶，多出此途。愿速择良将劲兵，戍守其地，以重上流之势。」召试，除秘书省正字。
六年，地震。嵲奏：「比年以来，赋敛繁重，征求百出，流移者挤沟壑，土著者失常业，地震之异，殆或为此。愿深思变异之由，修政之阙，致民之安。」
七年，迁校书郎兼史馆校勘，再迁著作郎。嵲因对言：「吴、蜀，唇齿之势也。蜀去朝廷远，今无元帅一年矣。蜀之利害，臣粗知之。忠勇之人，使之捍外侮则可，至于抚循斯民，则非所能办也。宜于前宰执中，择其可以任川事者委任之。然川蜀系国利害，非腹心之臣不可，今早得一贤宣抚使为要。」又言：「自驻跸吴会以来，似未尝以襄阳、荆南为意，今宜亟选儒臣有牧御之才者为二路帅，使之招集流散，兴农桑，治城壁，以为保固之资，益重上流之势。」
即而何抡以刊改《神宗实录》得罪，语连嵲，出为福建路转运判官。上疏略曰：「古之人君，其患有二，不在于拒谏，在纳谏而不能用；不在于不知天下利害，在知而不以为意。陛下渡江十年矣，外有勍敌之国，内有骄悍之兵，下有穷困无聊之民。进言者多矣，今皆以为陈腐而别取新奇之说；任事者众矣，今皆习是以为当然而更为迂阔之事。此近于纳谏而不知用，知利害而不知恤也。为今之计，朝斯夕斯，非是二者不务，数年之后，庶其有济！有国之所恶者，莫大于朋党，今一宰相用，凡其所与者，不择贤否而尽用之，一宰相去，凡其所与者，不择贤否而尽逐之，宜其朋党之浸成也。」
九年，除司勋员外郎兼实录院检讨官。金人叛盟，上命两省、卿、监、郎、曹各草檄以进，独取嵲所进者，播之四方。十年，擢中书舍人，升实录院同修撰。论王德收复宿、亳两郡，乃擅退军，使岳飞势孤，金人猖獗，授承宣防御使，何应罚而反赏？封还词头，乞罢已降转官指挥。未几，右正言万俟卨论嵲为侍从日，荐引非才，以酬私恩，边报始至，托疾家居，由是罢去。顷之，起知衢州，除敷文阁待制。为政颇尚严酷，岁满，得请提举江州太平兴国宫。时方修好息兵，朝廷讲稽古礼文之事，嵲作《中兴复古诗》以进。上将召用，会疽发背卒，年五十三。子昌时。
张嵲《紫微集》·三十六卷（永乐大典本）　宋张嵲撰。嵲字巨山，襄阳人。宣和三年上舍中第。绍兴九年除司勋员外郎。累迁敷文阁待制，知衢州。终於提举江州太平兴国宫。事迹具《宋史·文苑传》。嵲为陈与义之表侄，少时尝从受学。故刘克庄《後村诗话》谓其诗句法与简斋相似。而於五言古诗尤极赏其语意高简，意味深远。又克庄所摘七言绝句，如《故园坟树想青葱》诸篇，尤能以标格见长。而集中似此类者尚多。大抵绝句清和婉约，较胜与义。其他虽未能遽相方驾，而气体高朗，颇足以自名一家。至古文典雅沈实，亦尚有北宋诸家矩矱。所上奏议，如《论和战守》、《论攻取》等篇，史皆采入本传。於当时事势，尤条析详明。惟《绍兴复古诗》一章，贡谀秦桧，深玷生平。考《朱子语录》有云：“金人败盟时，秦桧大恐，顾朝士问计。张巨山微诵曰：‘德无常师，主善为师。善无常主，协於克一。’桧因留与语，巨山为之画策。桧喜，即命作奏稿。仓卒不仔细，起头两句，以‘德无常师’为伊尹告成汤。‘陈力就列’为孔子之语。寻擢巨山为中书舍人。有无名子作诗嘲之云：‘成汤为太甲，宣圣作周任’”云云。是嵲本因附桧得进。陈振孙《书录解题》亦载此事。且称“桧旋疑嵲贰己，未几亦罢”。然则此诗之作，乃藉以修好於桧者。故本传谓诗进後，将复召用，殆由桧意解而然。特作史者不能得其情故耳。今其代桧奏稿虽已不存，而是诗尚传。留供千秋之嗤点，亦足以昭炯戒矣。《宋史·艺文志》载《紫微集》三十卷。《书录解题》则作《张巨山集》，亦三十卷。自明以来，久无传本。今据《永乐大典》所录，裒辑排比。诸体咸备，当已鲜所阙遗。以其篇帙较富，析为三十六卷。仍依宋史，题作《紫微集》，复其旧目焉。
张嵲的诗词
张嵲是陈与义的表侄，是宋朝著名诗人。朱熹之父朱松尝托孤于张嵲，张嵲成了朱熹的启蒙老师，朱熹对这位前辈的为人与诗歌推崇之至。
初夏晚兴
微月破幽树，草露生夕凉。
夏木纷已成，时禽暮归翔。
闲花自白红，无人领幽芳。
晚沐岸轻帻，披衣暂倘佯。
外徇志自局，理会言可忘。
俯仰婚宦初，未省离土疆。
那知天壤内，有地名魏塘，
朅来岁再华，及此身方强。
岂但理茨栋，种树日望长。
分将百年身，送老湖海荒。
人生等如寓，何必还故乡。
初夏已晚山即事
山云倏忽自晴阴，积雨门楥蔓草侵。
一带清川供极目，千重浊嶂伴微吟。
雄鸠鸣处园林密，白鸟飞来沟水深。
麦秀桑柔夏方永，不堪时序苦侵寻。
窗阴忽霁独往山下看梅
千峰雪犹积，万木春已回。
穷阴倦羇束，忽欣阳景开。
徐步出衡门，中野展幽怀。
杖策遂侵寻，独下前山隈。
惊湍激远飚，疏篁耿寒梅。
婆娑时动容，似与客徘徊。
岁晏益多感，况斯韶景催。
暂赏岂所懽，离念方摧颓。
还观增怆恻，三叹为谁来。
春次韵太守会宜休亭二首
万竹锁深翠，幽亭枕柳塘。
共临朱槛坐，摇借渚苹香。
鸟喜树阴密，鱼游荷影凉。
聊从山简醉，疏逸兴何长。
次韵王倅大梵寺山亭夜雨
溪山含变态，可玩不可说。
西岭澹斜晖，前山明积雪。
潭空游鳞出，景晏飞鸟绝。
远屿上孤烟，平沙散疏樾。
天涯一尊酒，草草堂上设。
觞咏寄高爽，对此清夜月。
但使息营营，宁论醉兀兀。
寓兴合一篇，亡书谢三箧。
读楚世家
丧归荆楚痛遗民，修好行人继入秦。
不待金仙来震旦，君王已解等冤亲。
读崔昭纬传
季末慆忧事可嗟，本根已拨尚肥家。
那堪事异荀文若，空费君王十四车。
读太平广记三首
禁苑茫茫尽日吹，桃红李白只青枝。
唯余阿醋偏骄妬，不畏封家十八姨。
读太平广记三首
月下来过徵士门，可怜桃李尽能言。
其如苦畏春风暴，可为墙东植绛幡。
渡溪水
清溪寒不流，空明涵万象。
连山倒景来，顾盼迷俯仰。
云浮潭底深，鸟度镜中往。
悠悠寒藻疏，一一游鱼上。
危桥颭长硔，行客情屡怆。
溪傍万竿竹，矗矗倚崖嶂。
苍根带古色，落叶堕深广。
阴森暗藩篱，萧槭扫空旷。
无人结茅茨，有客契心赏。
物外识远情，天边知旅况。
野店犹远烟，仆夫力难强。
何以纾我怀，浩歌聊自放。
渡湘水
昔读此离骚，今朝渡湘水。
荒草满秋原，何处寻芳芷。
渡湘水
悠悠寒日傍城闉，风蹙微波作细鳞。
莫怪此江清见底，屈平曾向此投身。
二月二十四日至魏塘七首
桃花零落怨春回，松下朱门向水开。
燕子不知非旧客，依然还取故巢来。
二月二十四日至魏塘七首
茫茫白水环虚市，股引清渠绕梵宫。
一夜春风入高柳，怳如身在海涛中。
二月二十四日至魏塘七首
青叶生林啼鸟新，出门逢水不逢人。
杨花满地披重茧，不信人间有暮春。
范觉民挽词四首
射策惊寰海，收名似岱嵩。
俄从白面士，遽作黑头公。
积善龄何促，流光后必丰。
他年悲宰树，独在浙江东。
范觉民挽词四首
旧阴交盖处，草草遂离群。
何意终天别，居然此地分。
丰盈宜上寿，鼎盛忽西曛。
遥想天台路，悲笳惨暮云。
范觉民挽词四首
有位居台铉，无年究远猷。
共怀三入望，忽叹九原幽。
归莽新阡远，追荣恤典优。
兴衰春梦短，人世谅何求。
范觉民挽词四首
生平轻语别，徒恃接乡闾。
及此悲存没，追维恨阔疏。
已闻窀穸日，犹怪孟郊书。
宿草他年哭，仍辈非故墟。
方城驿
古驿藏幽谷，回环乱峰稠。
驿前山特秀，翠气光浮浮。
晴日经短檐，奇温惊敝裘。
门前万山道，过客空悠悠。
忆昔庐戢黎，伐庸此淹留。
山中老鹳鹤，应识旌旆愁。
事去一转首，岩花几经秋。
石碐与涧道，犹是曩者否。
只应军旅声，长咽寒溪流。
过大包阁寄夏漕致宏
积雪天欲晴，山深雾犹拥。
大包谁缔结，架壑一何耸。
崖倾石路仄，峡束惊波涌。
垂堂尚何言，颠坠虞接踵。
经过固已殆，却顾神屡悚。
前山净如洗，浩浩云根动。
崖花作蜜香，山童似猴拱。
旧乡迷远近，所历但如梦。
穷通久已忘，况此发种种。
犹欣故人近，宽我惧将恐。
语乱眉定颦，道旧腹应捧。
灯前侍儿出，花外寒烟重。
羇怀醉里宽，离念风前恫。
游宦愧吹竽，剧谈犹贾勇。
观君富声华，顾我成闒茸。
行台定匪赊，失喜欲距踊。
过平陵汉苏建所封
寒食光辉薄，古原多夕阴。
行经平陵道，感慨一何深。
将军昔封此，汉史传至今。
山川宛如旧，事迹嗟已沉。
聚落有人烟，故国无乔林。
尚想英雄气，千古犹森森。
边尘久未定，干戈日相寻。
兴怀几内恸，何必鼓鼙音。
过屈平昭君故宅
夔州之山皆入云，夔女寝陋男不文。
山川历历应如旧，昭君屈平犹荒村。
三百篇后无继者，始作离骚绍风雅。
君门九重难叩阍，欲登阆风聊蹀马。
精衷写尽君不闻，徙倚怀沙泪盈把。
汉家靡曼盈六宫，明妃容与如春风。
琵琶何能慰行路，槛槛毡车随去鸿。
椒兰得得在修门，独任先生作放臣。
妃嫔无数贮金屋，只遣王嫱犯塞尘。
万古江山虚秀气，二人贤色皆钟美。
天之生此谅应难，一弃单于一沈水。
远色苍苍难致极，吊古徘徊泪沾臆。
二宅遗基自古存，石岩天深秋日昏。
沧波渺渺流遗恨，后人谁为赓天问。
过覃氏水南别墅
销忧苟自诬，策杖来幽墅。
浮舟绝碧水，蹑履遵远步。
置酒危碕亭，开襟面孤屿。
川浅不兴波，春阴易成暮。
杂花开照牖，细草生侵路。
虚槛满夕岚，空阶连水雾。
物变知节暄，地僻嗟所寓。
干戈莽未定，胜集何能屡。
觞咏答佳游，更筹促归驭。
一水限山城，风烟眇回顾。
过杨村溪
坡陀两山间，沧波旦夕骛。
高柳横澄流，岁久根全露。
细雨川上来，澜漪满沿泝。
灌木生退滩，危桥架孤屿。
石濑斲春冰，山云粉轻絮。
往岁忆经过，物色如雅素。
阳春日已远，叹息流年度。
来轨不暂停，往躅自成故。
初为闽岭游，后指江东去。
风急子规啼，何由傍归路。
寒食行
寒食由来古今重，四海人人作丘垅。
两京道上松柏多，尽是王公大家冢。
伊莫年年当此时，钿车宝马相追随。
纷纷锦树满原野，暖风迟日争光辉。
草间烧纸树间哭，罗列杯盘乌攫肉。
侵晨祭罢薄暮归，旋风剪剪吹余灰。
尔时马医夏畦鬼，亦受子孙追养礼。
丰薄由来称有无，咸具盘餐致醪醴。
家家丘坟各为主，何人垅上无新土。
自从遭乱去乡关，几岁松楸不曾睹。
况复其间多发掘，孝子慈孙泪如雨。
流落他州遇火前，去年如此复今年。
新阡旧垅只回首，无复原头挂纸钱。
君不见东都之傍永安道，车辙平来生碧草。
四时祠祭今寂然，五陵春树生苍烟。
何子应金华书院寄题
平生子何子，自赞如柳州。
昨缘功名迕，悮落西南陬。
借宅备三径，读书穷九丘。
身与苍梧闲，心同湘水悠。
时为鲍谢句，自作商声讴。
入户山嶷嶷，垂檐竹修修。
不携东山妓，居是东山流。
子长擅史册，传家称故侯。
矧君外王父，晚尝陈帝猷。
君传衣钵久，轩昂似前修。
勿以一跌故，便欲荣菟裘。
解手旧年永，寄书新岁稠。
君其自贵珍，遄归侍凝旒。
和张簿韵
平昔志升车，年来但芒屦。
前旬返城邑，宵旦未逾数。
及兹复入山，始觉离乱苦。
行行望远峰，山村犹几许。
风清初戒寒，云垂欲收雨。
羸马尚嘶林，吾行已遵渚。
茂树曩堪攀，澄潭今可俯。
秋意满山川，微烟澹村坞。
经过竹篱侧，倦极欣一语。
三钟应昔志，一室固堪处。
去留非本心，偶地因为主。
野尽尽茅茨，山田多瘠卤。
菽粟工疗饥，薯蓣行堪煮。
一水可乘流，从公公莫御。
【卷03】
寄酂里
长江依旧循荒垒，零落遗民有几家。
莫伐城边旧桃李，为怜曾发乱前花。
甲子初夏复开北户
已向魏塘经四白，又开北户纳凉颸。
只应长作窗中客，会见蓬莱清浅时。
建炎庚戌溃兵狂襄汉寒食阻趋光作拜扫追慕痛哭因成二诗
上庸寒食已无花，山木青青吐嫩芽。
此日伤心九原路，想无鸡犬只鸣鸦。
建炎庚戌溃兵狂襄汉寒食阻趋光作拜扫追慕痛哭因成二诗
故园坟树想青葱，寒食风光泪眼中。
自痛不如伧父子，纸钱犹挂树头风。
涧边
乔林近水叶阴阴，萦石溪流自浅深。
隔水群山森夏木，白云楼起媚遥岑。
江行
南讹溽暑方流汗，北陆凄风已裂肤。
江介寒暄越叵测，袗絺重茧在斯须。
将池僧舍东轩晓起
兹轩临绝顶，远与前山平。
睡起月初上，冷冷晓风清。
暗岭跃飞雷，白云出疏星。
四顾莽不辨，惟闻候虫鸣。
居人正酣寝，我已事晨征。
思妇闺中意，游子天外情。
策羸取微径，羁梦何由成。
将请乡郡作
本初休车骑，陶令归田园。
憧憧天壤间，何人无一廛。
惟我若断梗，漂流浙江边。
牵丝始立岁，屏处知命年。
虚恬因势使，憔悴仍化迁。
愧无杨仆功，居不外汉关。
又非穉季侠，徒使墙垣穿。
欲收衰病身，迤逦还故山。
风波渺万里，欲去无由缘。
愿窃刺史符，一临江汉壖。
敢同昼绣归，仅比辽鹤翻。
送老得三径，奉亲归九原。
如斯志愿毕，天恩真满泉。
所祈造物心，俯狥人欲偏。
决策在今岁，无令辜愿言。
将至临安途中偶成呈表叔陈给事去非
末契托外亲，夙昔承顾盼。
邓鄙听论诗，房陵共遭乱。
苍黄南山路，大雪将没骭。
事定访田家，山花已如霰。
燃薪代灯烛，新诗仰华绚。
雨余登近岭，春晴集两涧。
仿佛纸坊山，泉石眼中见。
形影一东西，音声阻河县。
驽骀自拘挛，鸿鹄谢羁绊。
俄瞻九天上，更觉斯文焕。
鄙贱集亹深，十年两遭难。
稠重荷顾存，凡庸辱推荐。
穷途感一饭，况此膺深眷。
门墙行欲近，仰止极昏旦。
余生不自意，复得亲谈宴。
存没割中肠，申章泪滂溅。
借居
借屋得修竹，复近清江湄。
衡门独看雪，众物有余姿。
幽鸟下庭静，野泉通櫂迟。
既谐避世心，况与尘事违。
幸无井臼劳，未免亲锄犁。
已放西山烧，种粟方俟时。
此外复何作，闭门但成诗。
今春花卉盛时黄雾连十余日不解久不作诗偶成
病觉诗思竭，年华奈若何。
乱花欺客恨，黄雾作春魔。
地僻交游绝，庭空鸟雀多。
乱离从节变，不复叹蹉跎。
斤竹岭
胧胧晓月淡，暠暠晨霜秋。
弃马沙金平，步过草地岭。
仰登上层云，俯降入深井。
回潭冷更清，岭树疏逾整。
蹊荒陈叶深，山回微路永。
雪霰迷远空，岚烟护绝境。
关门仅可辨，归涂难具省。
设险得地形，戎丑期远屏。
宽辞满衣雪，曛黑到绝顶，
石浅微溜喧，独觉空山静。
形寂寝逾熟，山白梦方醒。
去路望更遥，陟降怯深泞。
婿水碧于蓝，何由放烟艇。
金道铺庭下竹十许枝因忆柳子厚清水驿绝句
庭下幽篁十数枝，令人偏记柳州诗。
襄阳耆旧消除尽，清水驿傍应断碑。
金山回道中
阳阳春物已离披，豺虎纵横万事违。
沉痛新阡一来省，却随江燕又西飞。
金州行衙
城头翻鼓罢，庭树晚风愁。
破隙华星大，当檐素月流。
滩声侵夜急，江雾入城浮。
此夕天涯客，何心倚戍楼。
金州行衙二首
寥寥空馆风号木，浩浩长云雪过窗。
故国几重轻霭外，归心一夜满寒江。
金州行衙二首
滩声吹浪城边壮，寒漏锵金枕畔摇。
庭树不随群木落，霜风著叶夜萧萧。
尽山亭
南岭与北岑，千同万峰起。
木末置危亭，众山穷表里。
竞渡
吴俗春来斗画船，疾驱波上若飞烟。
去春放逐曾观此，伐鼓声中又一年。
九日
重阳述令序，景物自为嘉。
易办如江酒，难浮似粟花。
追游疑所务，寄兴眇无涯。
旧俗台应废，何人杖马檛。
九日
九日空山里，乘高感岁华。
霜风翻绛叶，晴日乱黄花。
积雨饶新径，荒林足乱雅。
连年频避地，憔悴客田家。
九日三首
白云冒山顶，流阔作深青。
平林如屯云，中有枫叶頳。
湿烟聚合散，小雨时漂零。
公庭尽日闲，停午闻鸡声。
还如在山间，契此适野情。
老菊不作花，秋蝶转伶竮。
独坐玩物变，万事与心冥。
远怀韦苏州，觅句非为名。
兴至一摛辞，工拙子无撄。
妍{左女右虽}理不无，要非心所营。
九日三首
南国穷秋冷尚赊，随时游瞩自堪嘉。
且欣一雨山争出，休叹重阳菊未华。
佳客逢秋宜得句，道人酌酒似烹茶。
人生胜日须行乐，豫去昏鸦作阵斜。
九日三首
忆昔陶元亮，闲居爱重九。
秋菊虽满园，无钱得沽酒。
怅望平野中，壶浆俄见雠。
开罇对来使，举盏属层岫。
自古节士中，高情复安有。
古人重出处，一往不复又。
俯仰愧前躅，留滞成衰朽。
名玷金闺籍，事落田夫后。
无地可扶犁，有乡但回首。
黄花开已晚，红萸犹可嗅。
闭户无杂宾，独理槽床溜。
九日三首
登高未用怀郪县，少异谁能识孟嘉。
岁岁青罇常有酒，年年黄菊未逢花。
分将默坐更搜句，肯以衔杯当饮茶。
且莫凭栏伤极目，人间秋日易西斜。
九日三首
九日当年菊蕊迟，今年庭下半芳菲。
禾收原野将成廪，枫落江湖欲授衣。
何处好山饶胜概，拟携家酿趁晴晖。
病衰不复能搜句，聊插红萸满帽归。
九日三首
夏衣著体轻，晓气蒸岚湿。
清池湛城闉，微风为磨拭。
今朝乃重九，万木犹故碧。
芙蕖久退红，衰蒲尚森戟。
岁丰农务闲，林间闻组织。
天涯一杯酒，胜日同此席。
论交真臭味，不必须旧识。
高谈璨齿白，谑浪发颊赤。
向会喜今逢，追思多古昔。
千年龙山盛，坐客看落笔。
平生跌宕意，寻胜穷履屐。
领会苟在心，傍人笑脱帻。
故为牛山会，遽作儿女泣。
古人欣佳名，且用永今日。
百年如过鸟，万事何损益。
唯思快雨来，窗竹听夜滴。
杯行莫暂停，城乌归已急。
林壑暮气生，疏钟耿明夕。
尚余古今囊，冥搜句新得。
九月十四日登崇山晚归
阳精天际灭，暮色望中生。
岚气侵衣薄，山风堕叶轻。
林空霜月迥，沙白夜江明。
云里相呼雁，翩翩尚远征。
久雨
秋末结层阴，风雨连岁暮。
寒空暗霏微，旷野流云雾。
居人蔽蓬茅，行子悲道路。
纷纷天地间，剧易随所务。
独有掩关人，存真唯内顾。
橘林
后皇毓珍木，翠盖如停云。
徕服兹南土，素艳方氛氲。
眷言在深固，非用似封君。
句
归家净洗如椽笔，准拟燕然勒骏功。
句
此堂纵逐人俱废，亦有阳冰篆字存。
句
白水汪汪满稻畦，樟花零落遍前溪。
绝句
日炙樱桃已半红，更薰花气满襟风。
路傍谒舍蹲遗兽，应有荒坟在麦中。
绝句
荦确南山路，丛筠冒水生。
寒梅销落尽，犹有数花明。
觉道同玩梅
雪尽径泥乾，团栾绕树看。
玉梅呈素艳，霜重月华寒。
一萼半含春意密，数苞未破胭脂粒。
斜枝倒浸碧池深，罗衣暗惹香风湿。
须知贾午最多情，绣囊偷佩芳筵惊。
又疑仙人下姑射，玉容寂寞幽态清。
去年梅花开，干戈犹未扫。
今年梅花开，劝君休草草。
莫待子规啼，梅花满地蝴蝶飞。
郡楼对雨和周守韵二首
苍烟迷野色，林谷尚微分。
暮雨已吹幔，层岩犹出云。
晚风时断续，落叶自缤纷。
寂寞穷山里，何堪入夜闻。
郡楼对雨和周守韵二首
暮雨昏平远，南山渐不分。
濛濛连楚塞，细细湿行云。
从宦成羇束，登危厌纠纷。
何时疏竹里，还向旧山闻。
哭孙信道
悲君刻意异时流，十载经春着敝裘。
新陇预知成马鬣，旧事何苦似蝇头。
孟郊骨相终齎志，买谊才能竟不侯。
寂寞声名千古事，定知无益夜台幽。
苦热
三吴多异候，疟疠日愁予。
夏日虽可畏，清风非穆如。
残春且重茧，徂暑但深居。
冻饮清凉耐，由来未可储。
腊梅
朔风吹同云，万木不敢芳。
黄衣何许仙，窈窕未离房。
终期赏心会，未恨冰雪乡。
向来脂粉流，睨睥谁敢当。
宜於风露晨，置在清净箱。
更招能赋客，苾茀咏奇香。
楚人意已疏，亡闻为操章。
览镜
览镜知予骨相屯，便当终与老农邻。
议将此地为菟圃，种药栽花二十春。
老罢
满谷千千万万红，含情一一待春风。
难将配质争娟好，拚却轮囷似老松。
李广甫挽词
磊落生平志，酣歌万虑空。
名从敦朴重，家为克勤丰。
谁与莱衣戏，唯余杕萼红。
素车惭有阻，挥泪洒霜风。
立春后一日偶书
薄暮春风恶，黄尘涨远山。
冥冥林霭变，冉冉鸟飞还。
作客信多畏，依人足强彦。
飘扬它日意，回首鬓毛斑。
立春偶题
昔年长恨春归晚，及到春来又恐残。
今日摧颓萧寺里，闭门一任岁将阑。
林鸦诗
长楸弄朝日，吴宫闻夜啼。
晨集主人屋，暮宿上林枝。
如何失俦侣，独向空林飞。
临桂令以荐当趋朝置酒召客戏作二十八字遣六从事莅之寿其太夫人
双凫旧作朝天计，一鹗新收荐士书。
不惜持杯相暖热，白头慈母最怜渠。
凌云见桃花
旷却相随不相识，主翁翻作白头新。
桃花未见不曾失，拈出还成埋没人。
刘谷山
奉令事设险，兹山再经历。
岁暮阴云昏，雪后杉桂碧。
修篁亚路低，老木参天直。
下瞰穹谷中，众树纷若戟。
或为龙蛇斗，或作熊虎踯。
阴崖不受春，冬带轮囷色。
古苔如绿毛，因依露犹滴。
阴风忽动谷，众籁久方寂。
傥非神物居，定有龙蛇宅。
山阴魏家平，百丈峙绝壁。
战楼摩云霄，武帐侵斗极。
钩援谅无庸，梯冲当弃绝。
虽无墨翟守，天险岂所敌。
揽胜心以愉，经险情屡惕。
抚事既磨愆，微躯谅安惜。
何当四海晏，诛茅此投迹。
诗成无与言，搔首三叹息。
刘少师妻献园宅为景灵宫基二首
中兴礼物事弥惇，献宅那知故事存。
当日司徒功业就，旧居亦作奉诚园。
刘少师妻献园宅为景灵宫基二首
汉家原庙厂雄规，欲及樱桃果献时。
岂为夫人能体国，将军本不以家为。
刘无虞尊人挽诗二首
蓄德竟不耀，坐观门户成。
生无三事贵，禄有万钟荣。
色养无违志，陵终若事生。
秋风如罔极，萧瑟在松声。
刘无虞尊人挽诗二首
刻杖方优老，临川忽逝波。
登年惟载德，生子旧持荷。
此日悲风树，他时废蓼莪。
輀车方即路，邻杵为停歌。
刘忠显挽词
黄屋辞丹阙，贞臣赴敌营。
解言终不反，先面竟如生。
谁并当时节，独流千祀名。
承家有贤嗣，谅不愧西平。
刘忠显挽词
抗节群公愧，摅忠异国尊。
威棱千古在，奸佞百年存。
盛德源流远，公朝礼物敦。
丰碑昭令德，荣耀及来昆。
刘忠显挽词
天运丁阳九，蒙尘事可伤。
群寮徒陷敌，贼子更臣张。
自古宁无死，惟公独有光。
向来从伪者，生意日荒凉。
刘忠显挽词
视死如归士，捐躯徇国臣。
杀身虽一概，为义岂无因。
孔墨休相并，张南仅比伦。
微公今史上，死节定何人。
刘忠显挽词
临难不忘死，为忠已足多。
全生犹有路，仗节竟如何。
可验平生志，宜令后世歌。
诸儒主褒贬，毫发未容讹。
柳陌
手种篱边菊，秋来亦自开。
惊蝶翩翩舞，雄蜂去复来。
六月初八日过龙洞纳凉树阴下酌泉待月而行
绝壁不带土，一日千仞青。
何年架危阁，窱窕陵青冥。
仰观众树姿，俯听大壑声。
山空响互答，隐辚心所惊。
人生几何时，冒此绝险行。
虽获须臾快，未偿百年生。
龙洞视正黑，水为琴筑鸣。
层岩积阴厚，六月如寒冰。
泉甘聚壑小，洞深秘神灵。
天设境自绝，地近人乃轻。
独坐荫佳桂，峰高日西倾。
薄暮来者少，长风始清泠。
赏会匪初望，徘徊但含情。
坐见山月上，众景纷纵横。
密林栖鸟定，始复事前征。
六月初七日雨小止游蒲溪临独木桥而还
石岩两相束，竹树交柯绿。
因听林外声，遂来幽涧曲。
湿烟深不散，浅濑漂寒玉。
木杪见云生，前峰聊注目。
龙洞
灵洞何年水乱流，试寻危栈访丹丘。
此时景物迷三岛，当日神龙跨九州。
白昼瀑流方讶雨，炎天岚气忽惊秋。
憧憧门外红尘路，过客何人肯暂留。
龙洞二首
瀑溜落岩冰柱碎，迸珠跳沫似飞埃。
西风更与游人便，时送轻尘洒面来。
龙洞二首
岩树交柯如有意，欲将密叶蔽溪门。
紫府沿源应不远，未知相去几程云。
庐陵曾氏临江作亭以舍过客因同舍来求诗
乱后足漂零，所至倦迁客。
那知此江上，飞亭跨穹石。
客来赣山青，客去赣水寂。
徙倚亭上人，悠悠往来陌。
陆尧夫母吴夫人挽词
在姆毋烦训，承家绰有宜。
辛勤当早岁，宴乐近期颐。
既极南陔养，仍深枫树悲。
他年褒女史，不愧管彤诗
麻子山二首
云烟出没葛蔓岭，蜀锦开张枫树林。
连天寒雨何时断，一室空山黄叶深。
麻子山二首
漫山麦垅已青青，云压群峰未肯晴。
泥行若畏荒蹊险，悮听风声作雨声。
蔓菁花诗
游丝百尺如堪挽，小虫群飞欣日暖。
蒿莱满地不见春，唯有蔓菁迷病眼。
无复陵陂间碎金，青苔漫想玄都观。
今朝幸值天无风，飞来雌蝶畏雄蜂。
村中女儿将插鬓，不信河阳万树红。
幽人惜春春已远，把酒属君君自遣，
蔓菁开花犹烂熳。君不见西园桃李能几时，
此辈天教擅春晚。
冒雪早行
每忆西山千丈秀，云霾对面失空青。
千林夜雪无人迹，独策羸骖带晓星。
梅
一枝寒艳映窗光，蘂气侵衣断客肠。
汉上水边千万树，春来何地着清香。
梅二首
两京当日见初开，尚想凌云绕故台。
倚竹姱姿应小驻，高楼急管未须催。
伤春远目空千里，急景愁肠自九回。
为说西园泉脉动，许携小队探春来。
梅二首
荒山雪尽水生烟，独发寒英媚远天。
乱蕊凝姿残照里，瘦松含态晚风前。
疑将翠袖倚修竹，若献明璫傍广川。
丧乱自嗟容鬓改，攀条三嗅惜流年。
梦中作得六句觉后足成
山中茅屋好，况复竹篱新。
一迳往来客，万山迎送人。
叶殷浑欲染，冬暖却疑春。
近得幽栖地，时来岸角巾。
梦中作后两句前句觉后足成皆梦中所见也
山南山北是人家，红杏香中日未斜。
传语春风能几日，慎无吹折最高花。
闵雨
映空终日但如丝，安得垂檐似绠縻。
须作深秋霜雨想，要无遗恨俗晴时。
闽中山间每早白雾四塞咫尺不辨
闽岭冬候晚，岁穷殊未寒。
谁为五里雾，皓皓怀群山。
剥琢斧斤响，啁啾禽鸟间。
逖听知何处，四顾但漫漫。
怳如湖水秋，眇与天相连。
乔林膏沐已，远岫渐披颜。
高阁延朝景，清辉泛林端。
谅非侵晨兴，讵识景物闲。
忽思乡社岁，日晏未开关。
闽中早春
愁见繁云贴死灰，骤喜春从天际回。
晴云流烂满峰起，潋滟陂塘泉脉来。
春归欲验将何许，柳腰杏颊知春处。
出门矫首望四郊，满目都无故园树。
暖景犹疑是故园，纷红糅白终萧然。
黄茅不受春色染，化工无地施妖妍。
老夫此时三叹息，晴霭暄风总轻掷。
缘冈绕涧试幽寻，好鸟一声山桂碧。
却忆当年汉水边，花光柳色媚晴天。
江头醉罢日将落，芊眠草色生长烟。
只今春事知何有，伤心万里空回首。
中原但有骨如麻，杜曲应无花似酒。
我今流落荒山隈，秋蓬作鬓心摧颓。
逢花政恐被花恼，幸兹寂寞无狂媒。
闭门睡足高舂后，炉烟一炷消清昼。
鸣筑亭
碕岸互萦斜，因依爱筠绿。
虽疑境过清，未必伤幽独。
偶坐松下石，泉声作琴筑。
墨梅四首
生憎丹粉累幽姿，故着轻煤写瘦枝。
还似故园江上影，半笼烟月在疏篱。
墨梅四首
南枝昨夜雪初乾，瘦质临风乱蘂繁。
忆向溪桥曾驻马，却疑浑是雾中看。
墨梅四首
化工着意作幽花，疑是来从阿母家。
寂寞沙村烟雨里，如看竹外一枝斜。
墨梅四首
山边幽路水边村，曾被疏花断客魂。
犹恨东风无意思，更吹烟雨暗黄昏。
沐发
今旦一沐浴，废兹简编功。
读书岂常勤，鞭策常自攻。
繄予发种种，力此将何庸。
不如掩卷坐，前山翠濛濛。
暮春道中闻蝉
西山日落东山明，长风吹花客心惊。
房州气候不可解，嫩叶暗中蝉乱鸣。
暮春山中
经时避地隐苍岩，世虑忘来万事堪。
日暮独行南涧侧，遥依疏树望晴岚。
内人斜二首
当日承恩向壁门，今同伧鬼落荒村。
丘坟埋没生秋草，人事如斯讵可论。
内人斜二首
山色依依水自流，内人斜畔最堪愁。
荒榛蔓草萦寒骨，更有何人吊杜秋。
南涧亭诗
行穿密行尽，胜概集斯亭。
地远岚光重，冬温草木青。
俯鉴含空水，还观山作屏。
岩溜有时歇，松声无暂停。
遐思南涧作，仿佛识仪刑。
世缘因岁阔，静习与心冥。
离人慕肥遯，驻屐恋岩扃。
不似投荒柳，悲吟涕泪零。
南山观梅
春雪欲垂地，春水毂纹浮。
乱山无人到，梅花供客愁。
轻风侧乌帽，韶序欺白头。
攀条记旧赏，嗅蘂悲前游。
斜日忽反照，烟华风际流。
已叹繁华盛，俄观青荫稠。
沉吟两京路，恻怅濒汉洲。
尚想万玉妃，清樽交献酬。
天涯叹憔悴，览物空夷犹。
饮罢不能赋，临风三叹休。
拟苏少卿寄内
话别河梁上，踟蹰古道边。
男儿重意气，握节向幽燕。
一来单于庭，五闰犹未还。
黄云愁瀚海，朔雪暗燕然。
寒柳春犹白，河水暖尚坚。
有怀幽闺妇，二八政婵娟。
寄言当永诀，欲语讵能宣。
忍苦聊相待，恐乖全盛年。
二事热中肠，吞声徒向天。
纷纷节髦落，泪尽秋风前。
偶成寄致宏
为问边城客，经春复若何。
孤生宽意少，游子苦颜多。
青壁题诗处，澄潭载酒过。
塞垣风色恶，应忆旧云萝。
偶成梅咏三首
开时都不值繁华，结实调羹尚有夸。
若语当年上春事，总输凡木后开花。
偶成梅咏三首
故园微路绕江干，常记开时逼岁寒。
万晨临风惊老眼，却疑还是雾中看。
偶成梅咏三首
雾态风姿紫府仙，直疑清夜降羊权。
不知老大心灰久，香气撩人似昔年。
屏迹
荒村屏迹任时移，山水昏明各异姿。
穹谷烟凝成襞积，斜林风过作鳞差。
病身岂复能强健，末路惟应足抵巇。
万古升沉同鸟没，盖棺犹未且题诗。
普照诗
欲雨春岚重，微风松韵清。
泊舟古观下，卧听山鸟声。
行乐惬幽步，访僧舒远情。
仙翁遯世久，岩壑自峥嵘。
丹灶颇可识，故基犹未平。
何当遯世网，来此饭黄精。
七月初四日小雨后游步水边
雨止林叶净，游步喜川平。
停午众阴寂，山高一蝉鸣。
境静道心熟，世疏尘虑轻。
凉飚飒已至，自适羲皇情。
七月二日大风作一昼夜方止土人去此风潮信也三首
风不终朝闻老氏，撼山今既一期余。
得非造化夸能事，要使人无尽信书。
【卷04】
七月二日大风作一昼夜方止土人去此风潮信也三首
后世新奇方竞出，难持古语对时云。
欲将老氏飘风语，刊剟还同火浣文。
七月二日大风作一昼夜方止土人去此风潮信也三首
风潮初见土人云，始愧鲰生泥昔言。
却以所经疑柱史，著书应只为中原。
七月二十日忽有青蝇翔舞坐隅挥之不去
每见营营止樊棘，不应遗矢未央宫。
恐报苻坚事端事，自疑今在洒心中。
七月二十四日山中已寒二十九日处暑
尘世未徂暑，山中今授衣。
露蝉声渐咽，秋日景初微。
四海犹多垒，余生久息机。
漂流空老大，万事与心违。
遣兴二首
人生何必论才良，贤否穷通脱未量。
运否较龙犹蠖屈，时来鸟雀亦鹰扬。
王侯蝼蚁同归尽，钟鼎山林各所藏。
何用作文嗟不过，已将名利等蝇翔。
遣兴二首
少年豪纵志凌云，著论将期拟过秦。
当日诗书徒用世，如今文字岂谋身。
乱离不用毛锥子，漂转聊同木偶人。
主父平生希鼎食，年来一饱尚艰辛。
清明
园幽春去远，山暗绿初成。
雨过林姿润，风回池面平。
十年空潦倒，万里近清明。
泪尽新阡树，如今青叶生。
穷居暑雨
空庭满积雨，竟日看圆纹。
未厌草木威，不堪蛙黾喧。
奔流遥涧水，乱上前峰云。
境静悟诸幻，泊然遗世纷。
秋怀
忽忽经年事，悠悠滞客心。
晚花生废圃，老树立秋阴。
岂有清樽醉，宁辞白发侵。
楼高见膏发，老大怯登临。
秋怀
前山跻暮气，虚檐纳轻阴。
沉疴稍轻体，徐步望遥岑。
泬寥天宇净，斐亹秋云深。
原野旷萧条，岗阜何崎嶔。
微霜被群物，悴叶声萧森。
游鳞奔巨壑，翔鸟候穹林。
结念非一端，滞思纷相寻。
伊昔抱微尚，夙怀尘外心。
风波一震荡，飘流安可任。
廉颇思赵士，钟仪怀楚音。
往愤既切古，来忧方在今。
安排谅{上卫下足}言，委顺亦虚襟。
由来穷达士，万古同堙沉。
聊申凄断意，持和双南金。
秋怀二首
日压城烟光少留，朝昏应似我悠悠。
人生百岁今已半，世故万端无几求。
学道初闻灭正受，深居不赋畔牢愁。
尚须一舸轻波上，自咏新诗送白头。
秋怀二首
浙河十月菊犹斑，客御貂裘未觉寒。
迟暮更知为客恶，羁穷犹自借书看。
朔风几夜驱鸿雁，苦雨惊时损蕙兰。
安得雀离三百尺，一超纡谲破忧端。
秋霁日暖飞虫蔽空甲子秋作
秋霁无风日自是曛，飞虫逼塞似屯云。
老夫漂荡居夷久，只恐乘空是廪君。
秋晴
时事任从儿辈说，新诗谁得老夫降。
鬼名罢检秋堂静，卧看风枝动晚窗。
秋日访野人
忽忽倦幽独，试寻居士室。
循篱野蔓悬，闭户邻鸡出。
小水已清泠，前山政岑郁。
禾黍满平川，高低动残日。
秋日怀古园有作
故里田庐远，他乡禾黍秋。
风高初下叶，川浅欲生洲。
月出空山静，烟生远树稠。
已谙为客意，坚坐任迟留。
秋日晚出郡效
暝色生平野，乔林动远风。
虫鸣古道迥，月白戍楼空。
岁月悲欢异，山川今古同。
荒城见摇落，未免泣途穷。
秋暑
涉旬秋暑不可触，发疏被汗如膏沐。
忽然三日风撼山，冬裘未具肤生粟。
去年登高作重九，黄菊未开新酒熟。
今年无酒不登高，独行漫绕庭边菊。
中原季月欲折胶，江界陨霜无脱木。
拥鼻从今四序移，遮眼残书岂真读。
秋晚游谦上人庵四首
嶷嶷群峰当户立，泠泠绝涧出山长。
虚寮竟日无余事，默坐时闻柏子香。
秋晚游谦上人庵四首
两岸乔松上冷烟，诛茅远在乱峰前。
居人不识新庵路，欲入山门寻细泉。
秋晚游谦上人庵四首
霜落秋山枫树红。茅檐直面列诸峰。
上人竟日观心坐，粥饭遥凭别寺钟。
秋晚游谦上人庵四首
溪流触石转轻雷，境静身闲万虑灰。
西崦还寺青烟外，时听钟声度壑来。
取兰梅置几上三首
兰茁梅枝两竝奇，高标真不负深知。
风轻雨细春寒夜，正是清香发越时。
取兰梅置几上三首
浅绿深藏垂翠葆，娇红巧传刻缯花。
南游只在元楼客，坐入合香居士家。
取兰梅置几上三首
崇兰梅蘂竝时芳，更得春风为发扬。
还似高人有常德，年年只作旧时香。
去年十一月十二日致宏如秦州仆饯之余口复到生口作别明年六月十二日仆自竹山避地泝流上余口道由生口复经分手之地感时书事奉寄致宏时建炎四年也
忆昔游河梁，对床三夜语。
平生慷慨心，远别颜亦苦。
朔风黄叶深，尚记躯车去。
君行已映林，我首犹屡顾。
重经分手地，物色宛如许。
怀人感河山，抚节惊寒暑。
别来世事多，琐细不足数。
惟有绿林徒，跳梁犹若故。
汉南十二州，一半为盗据。
向之西来师，猛鸷类熊虎。
从以万马群，旌旃蔽村坞。
惟知口打贼，未辨狸搏鼠。
徵求徒浚民，万分一无补。
空令贫者毙，复使富室窭。
去年粟如金，艰食古未睹。
今春濒汉州，秋种不入土。
如何十万师，不办一朝贮。
传闻许汝郊，平民尽俘掳。
秋高马首南，跬足仰谁御。
栖山无定居，处邑复多惧。
无资忧殍踣，有粟畏攘取。
怀安昔所戒，随众谋远举。
第恐向他州，未保终安堵。
悠悠四海间，托身定何所。
忧来如鼎燋，意乱若棼缕。
君家聚族多，巢幙多风雨。
胡为事远游，遄归莫容与。
劝农
奉诏励农耦，建旟行近郊。
流云生薄阴，远色澹平皋。
溪口逾散涣，山远始岧峣。
柔荑展翠茵，穹石架长桥。
暂休佳士庐，竹树干云霄。
步障疑围饰，杂花竞娴妖。
妆面羞短垣，儿童惊鼓饶。
皇恩信广大，只事因游遨。
竞识使君车，夫妇杂颠毛。
竟夕不知回，偃月生林梢。
已举候亭火，犹滞川上桡。
抚己愧民氓，归思戒屯膏。
劝农六首
出郭循溪路向东，隼旟悠颺满春风。
峰峦沐雾尚阴澹，桃李出墙能白红。
劝农六首
皇恩力本劝农耕，老稚争随刺史行。
杨柳垂村麴尘色，殊乡时节近清明。
劝农六首
春泥滑滑不须愁，勉事深耕定有秋。
沓障东南知更好，归来频上郡城楼。
劝农六首
春到逢花犹眼乱，老来对酒便心降。
须知渴沛难禁醉，鸭绿潾潾酌玉缸。
劝农六首
鸟声撩乱喜春晴，诗思知随笔下生。
桃李连村向零落，出墙犹有数花明。
劝农六首
夭桃无力卧溪沙，杨柳阴阴胜士家。
下马欲知留客意，棠梨故作后开花。
如吴兴舟中读白乐天诗有作
离离云树泛朝舣，十月江南未变衰。
纵櫂千寻霅溪水，散怀一卷乐天诗。
平生名宦休回顾，随分追游且自欺。
不敢将心比余事，逍遥何似洛川时。
入瞿塘峰
瞿塘深窈窕，翠气晓空濛。
乱石增惊浪，长滩激迅风。
舟行天堑内，身在夹城中。
绝壁皆浸汉，于兹识禹功。
入峡
天秋万象静，云横乱峰起。
已下微王山，入峡自兹始。
惊湍於此尽，安流澹如砥。
两山郁嵯峨，壁立相对峙。
上凌空崇外，下插渌净底。
层岩碧树滋，洄潭丹叶委。
舟行石罅中，江流瓮城里。
举头天若带，堕此清弥弥。
忽惊翕岩大，奔浪喧客耳。
鱼陀考方言，岁出鱼万尾。
水边菖蒲青，石上土花紫。
淙流来不绝，无由访源委。
俄经陈佗洞，斩绝不容趾。
土人若猿猱，跻攀因葛藟。
燃火入其中，数丈神披靡。
睹兹泉壑迥，始觉化工伟。
投身西南陬，肆意阅奇诡。
是邦不生人，境胜乃如此。
宁非造物初，意尽向山水。
神惊畏石坠，志溪欣树美。
穷探日易晚，惜去船欲舣。
徐闻涌波涛，渐见山峛崺。
奇观忽鹜过，我兴方未已。
赖此慰羁愁，无庸伤转徙。
山中月夜草色香烈颇如昔年上庸鹿门之游感而为诗
月淡云始合，沉沉山树清。
露濡幽气馥，涧草不知名。
既念上庸隐，复怀鹿门行。
暌离驰岁月，南北异平生。
况抱怀昔念，存没感中情。
缅怀故园月，亦傍山河明。
花发因风散，溪流度石平。
当时游瞩地，何人复再经。
客心徒搔搔，夜色自冥冥。
萧散讵为适，祗今悲愤盈。
山中月夜闻杜鹃忆鹿门旧游
阴阴绿柳子规鸣，风送余声夜转悲。
山月笼明兰气馥，怳然如在鹿门时。
上楮平山
层阴生万里，岁晚岚雾昏。
终日转盘道，那知入寒云。
忽上最高顶，划见众山繁。
嵯峨插苍旻，迫窄塞厚坤。
俯仰混一气，眺听属无垠。
直欲遡丰隆，逝将排帝阍。
小臣敢上诉，边尘暗中原。
天宁忍下土，厌此豺虎群。
庶几动真宰，一洗戎马氛。
此意复茫昧，侧伫扬精魂。
上二溪山
积雨连日夜，敢谓今旦晴。
绿彩泛林端，爱此朝景明。
晨炊肃徒驭，结束方上征。
千岩屹穹隆，万壑临峥嵘。
谁知有微迳，在此苍翠屏。
昔闻五尺道，驰心已伶俜。
今朝复何朝，冒此绝险行。
侧路不容足，下瞰千仞{左阝右亢}。
步武一蹉跌，陨身如建瓴。
避地本爱死，兹行岂偷生。
篮舆仗伧人，崎岖信所经。
下为崖石碍，上苦萝蔓撄。
阴岩多沮洳，泥苔汰相仍。
薄暮雨欲来，白云起如蒸。
稍观前山暗，已复如悬绳。
行行入中林，心悸万鼓鸣。
三泉如雪翻，竞泻石上声。
值此绝世景，避贼难为情。
路转复临川，浊流方满盈。
波神恣桀骜，势欲丘壑平。
雄张拥行潦，河渎将抗衡。
我方媚斯水，敢夸海若名。
叫渡雨逾急，山烟深杳冥。
舍棹即绝壁，扶持陟碐层。
经行细石坠，十步九战兢。
羊肠与三涂，其险莫与京。
叱驭匪前哲，但觉微命轻。
须臾至田家，茅茨耿青灯。
篝火燎衣湿，坐使愁虑并。
夜雨喧客耳，羇梦何由成。
平时起长望，重阴竟四瞑。
嘉禾垂垅病，恶木连山荣。
兵荒兼岁恶，吁嗟此黎氓。
泥水方自蔽，出门谅何能。
穷居未觉苦，篱外长峰青。
上分水岭
夜半风撼山，苦雨歇初晓。
高峰吹成冰，草树叶尽缟。
行行入云中，稍稍临木杪。
恍疑天宇近，渐觉溪溜小。
挺身陵绝顶，夐与人代杳。
篁竹互蒙笼，风峦亘萦绕。
乃知七闽境，如此平地少。
攻击固其然，割据亦可考。
始悟淮南书，铺陈苦未了。
右顾远中原，前瞻临岭峤。
边马犹乱华，淮濆尚云扰。
故乡岂不怀，甘心混蛮獠。
九夷傥可归，吾愿从高鸟。
上庸
天将层嶂限中原，兽状禽心类百蛮。
横木架桥来渡水，搴茅茹火去烧山。
寻巫问事看龟意，带穗收禾御岁艰。
非是投荒魑魅侣，时清犹赖可东还。
芍药
青春爱谢日迟迟，正是群芳扫迹时。
浓露有情融睡脸，暄风无力困丰肌。
苦将蕊气相牵引，若对华灯不自持。
应似西江明夜火，馆娃宫里醉西施。
芍药五首
时人惟解爱芳菲，服媚香浓竟莫知。
幽卧独怜芳气馥，世间惟有柳州诗。
芍药五首
凄凄寒雨送余春，繁艳浓香慰病身。
忽作暖风迟日想，慨然如在汉江滨。
芍药五首
典刑虽有但伤心，芳气时来尚满襟。
还似夏侯家众妓，隔帘聊听绕梁音。
芍药五首
浅白轻黄皆异态，还如妬宠各低垂。
暖风一阵涂香烈，午酒醺酣嗅蕊时。
芍药五首
芳气时时侵鼻观，令人三复柳州诗。
非因寂寞耽幽意，醉倒花间未必知。
邵公泉二首
遗爱在斯土，谅如泉山滋。
居人不敢唾，时复照须眉。
邵公泉二首
阴阴勿翦棠，听讼得处所。
滚滚山下泉，飞空作甘雨。
绍兴圣孝感通诗
宋有天下，逮乎八世。
猛敌横生，侵欲不忌。
尧汤水旱，文景菑异。
数则使然，岂人攸墍。
皇帝承统，甚武且仁。
内销奸孽，外备殊邻。
寖明寖昌，师武臣力。
抵掌含怒，日思奋殛。
皇帝曰咨，咨女将臣。
慎守疆场，以保吾民。
敌来则御，折北勿追。
姑修吾德，以待所归。
人亦有言，投鼠忌器。
矧彼狡焉，吾亲是质。
彼兵攸恃，我则德攻。
靡以岁月，徼天之衷。
彼虽刚戾，不可扰驯。
我视其欲，以舒吾仁。
始我有众，公卿庶士。
谓彼悍骄，庸知德义。
苟有诚信，金石为开。
豚鱼之孚，惟道之怀。
有唐睿真，亟诏求访。
恻怛之诚，宁甘百誷。
皇帝曰咨，予由是心。
彼虽我诈，我惟尔忱。
孝悌之至，神明可通。
惟彼不信，天诱其衷。
行人是来，言弃旧恶。
我奉慈母，归御长乐。
八月甲子，至行在所。
天子在所，天子郊迎，
其从如雨。老稚仰观，
踊跃呼舞。卿士相趋，
肃穆伛偻。天地感通，
发祥颓祉。卿云郁兴，
轮囷离诡。屏翳不惊，
川后静波。云飞渊咏，
讙声相和。玉虬沛艾，
芝盖穹崇。千乘雷动，
万骑风从。天子是侍，
如长乐宫。渤澥为杯，
华嵩为豆。举烽行炙，
撞钟命酒。既劳王爵，
下逮奔走。万岁称觞，
献太母寿。敷天之庆，
周浃寰宇。薄海内外，
无或失所。皇帝之孝，
振古曷遇。壑算无疆，
永作民主。人无疾疠，
田多稷黍。兵革不试，
四夷款附。大母万年，
康强燕豫。皇帝之孝，
莫与比德。锡羡无疆，
子孙千亿。莞簟发祥，
开统拓迹。嶷嶷岐岐，
诜诜翼翼。有绿其车，
有赤其舄。太母万年，
含饴燕息。始归太母，
小大具疑。谓将我廷，
胡宁以归。皇帝之孝，
先定不易。爰有廷臣，
协比我德。有赞其决，
无贰其心。指期待蔇，
天实我临。曾无愆素，
归御愔愔。凡是讙嚣，
尽为歌吟。天锡皇帝，
示将保定。太平之休，
系此其证。际天所覆，
咸为我土。含识之伦，
我籍斯附。充入旧贯，
天临万方。子子孙孙，
永世克昌。
绍兴中兴上复古诗
天监我宋，受命以人。
咋为乱阶，以启圣人。
皇帝嗣位，其仁如春。
万邦欣载，共惟帝臣。
垂衣高拱，惟务俭勤。
恤民不怠，懋穑勤分。
卑宫勿饰，服御无文。
膳食取具，不羞庶珍。
内宫弗备，简御嫱嫔。
抑损戚畹，登崇缙绅。
吏除苛绕，狱去放分。
刑罚不试，号令不频。
旰食宵衣，导率以身。
行之期年，天下归仁。
皇帝躬行，过於尧禹。
如天不言，乃帝之所。
内资禀命，外须训抚。
不有相贤，孰资察补。
天舍其衷，遗之硕辅。
实惟旧臣，乃吾肱股。
昔以梦求，今以德错。
皇帝曰咨，惟予与汝。
我唱而和，无或疑阻。
如手如臂，如心如膂。
如彼事神，汝为椒糈。
如彼琴瑟，相待戛拊。
相臣受命，于帝其训。
敢惮夙宵，以图淑问。
衣不及带，冠不暇正。
内事抚摩，外修好聘。
忍尤攘纷，徂惟求定。
皇帝之考，克迈帝舜。
相臣佐之，兹惟无竞。
上感穹昊，下格殊邻。
以暴为恩，易顽以驯。
母后既归，东朝侍御。
天下载欢，若饥得哺。
天子躬俭，惟亲是丰。
未明求衣，朝长乐宫。
礼备家人，养以天下。
先意承旨，事无违者。
天子行孝，天下承风。
胥训胥效，比屋可封。
乃建中宫，以母四海。
诗首关雎，易称中馈。
天子之尊，亦资内助。
上奉慈颜，下式寰宇。
事亲底豫，化民致和。
始於壶阈，邦国是讹。
太学肇建，四方是极。
增博士员，导以经术。
有来英髦，充{左牛右刃}上京。
三年大比，以考其成。
异时之用，维公维卿。
石渠广内，图书之渊。
羽陵之蠹，断简之编。
是息是游，英俊在焉。
逸群之彦，比迹卿云。
怀材待问，发闻扬芬。
驰骋古今，上下典坟。
考正律度，是为景钟。
导和殖财，国用以丰，
不窕不槬，咸中典刑。
有涣其章，上公是铭。
兹器惟则，允为国经。
德爵之亚，莫尚惟齿。
班序颠毛，以为民纪。
乡饮既行，郡吧是遵。
洙泗之风，无复齗齗。
井田既坏，民困劫假。
乃正经界，以实多寡。
赋入既均，贫富不病。
非上恤之，孰拯其命。
诞弥之节，式宴示慈。
乐不计费，孰敢节之。
皇帝曰咨，费财无艺。
亲降德音，以禁肆侈。
天下欢然，称盛德事。
匪帝命之，臣子曷议。
著之令甲，付之史官。
永永万年，无或敢干。
人事既洽，惟神是事。
于庙于郊，各尽其礼。
其郊维何，蒇事圜丘。
帝御六龙，冕十二旒。
既新宫架，既备礼服。
有洁其牲，有温其玉。
合祛天地，侑以祖考，
乐奏六变，其音肆好。
问谁相祀，实维上公。
登降跪起，有肃其容。
天地并况，瑞物来下。
天下万年，以有神嘏。
其庙维何，可以观德。
德盛不祧，祀事不忒。
祖庙既饬，旅楹有闲。
原庙继作，以游衣冠。
若节春秋，皇帝戾止。
荐献有容，祖考咸喜。
礼成而退，祗奉不凟。
天子万年，永绥遐福。
天神贵者，莫尊太一。
置祠为民，其宫有洫。
既仿谬忌，道开八通。
皇帝临飨，威神是崇。
天人相际，福禄攸同。
国南千亩，是为帝籍。
天子肇祀，以祈黍稷。
我黍与与，我稷翼翼。
以享以祀，以为民食。
福禄绥之，万世无斁。
乃营吉壤，肇建高禖。
何以歆之，帝德不回。
瑞乙既至，后率所御。
以弗以祈，有秩斯祜。
千亿之祥，光於帝武。
天锡皇帝，圣钦不迟。
事神保民，以莫不祗。
上帝临之，云何以报。
维年屡丰，诸福是效。
非维丰之，又布濩之。
东西北南，咸锡予之。
稼茂於野，粟积于仓。
礼义兴行，民俗以臧。
桴鼓不鸣，狱讼衰息。
人有盖藏，道无捐瘠。
和气所蒸，化为瑞物。
甘露零庭，近在郊邑。
有木呈祥，合枝共柢。
考传验符，远人不贰。
或剖其中，自然成文。
太平是告，希代莫闻。
丰年屡应，众瑞应图。
皇帝谦恭，不以自居。
图回庶事，益慎厥初。
君臣相戒，可否吁俞。
政过三代，言成典谟。
历选后辟，前载所无。
在昔中兴，周汉二宣。
夏康商宗，汉祖晋元。
咸用干戈，配天祀夏。
其卧歌颂，或列于雅。
方之皇帝，爝火太阳。
顾无歌诗，垂世用光。
词臣伏罪，无以塞责。
谁其诗之，以佐皇德。
下罪张嵲，过不自揆。
日官西掖，待罪文字。
敢颂厥美，以赞后功。
江汉崧高，不足比隆。
...............